ประวิตรลั่น ดัน6ส.ว.ผบ.เหล่าทัพ
ขอแค่นี้ เอาให้ได้ พรเพชร หนุนสุดๆ ส่วนวิษณุ พอใจแล้ว,วิษณุ พอใจรับได้ คสช.-กรธ.พบกันครึ่งทาง ปรับแก้สรรหา 200 ส.ว.-เลือกไขว้อีก 50 คน บิ๊กป้อม โต้ ส.ว.สรรหาไม่ใช่ประชาธิปไตยครึ่งใบ แจงขอ 6 ที่นั่งให้ ผบ.เหล่าทัพมาพิทักษ์ รธน. พรเพชร ตำหนิไม่ตอบโจทย์ จี้ทบทวนล็อก 6 เก้าอี้ ส.ว.ท็อปบูต จวกบัตรเลือกตั้งใบเดียว-พรรคชง 3 ชื่อแคนดิเดตนายกฯของใหม่สร้างความสับสน มีชัย ระบุคุยกับ วิษณุ แล้ว ไร้ปัญหา เคลียร์ทางยกเว้นข้อกำหนดไขก๊อกก่อน 90 วัน เปิดทางโล่งแม่น้ำ 4 สายยึด ส.ว.ลากตั้ง พท.เย้ยเนื้อหาเดิมๆไม่มีอะไรเปลี่ยน วัฒนา ซัดต้มชาวบ้านอ้างประชาธิปไตยประเคนอำนาจนอมินีเผด็จการ จตุพร เย้ยแค่เล่นละครแบ่งงานกันทำ ปชป.ชี้เกมเบี่ยงเลี่ยงปะทะคสช. จับตาเนื้อหาส่อพลิกได้อีก นิพิฏฐ์ ผวาคนไทยเสพติดเผด็จการ ปู ไปศาลฟังไต่สวนคดีจำนำข้าว บิ๊กตู่ เปิดเวทีผู้นำแม่น้ำโขง-ล้านช้าง ถก หลี่ เค่อ เฉียง ไทยลงทุนเองรถไฟไทย-จีน,จากกรณีที่คณะกรรมการร่างรัฐธรรมนูญ (กรธ.) ยอมปรับแก้ไขร่างรัฐธรรมนูญตามข้อเสนอของคณะรักษาความสงบแห่งชาติ (คสช.) บางส่วน ที่สำคัญคือให้มี ส.ว.สรรหา 200 คน และเลือกไขว้จาก 20 กลุ่มอาชีพอีก 50 คน ล่าสุดนายวิษณุ เครืองาม รองนายกฯรัฐมนตรี ระบุอยู่ในเกณฑ์น่าพอใจและรับได้ ขณะที่ พล.อ.ประวิตร วงษ์สุวรรณ รองนายกฯและ รมว.กลาโหม ยังย้ำเหตุผลการขอให้ ผบ.เหล่าทัพ 6 ตำแหน่งเข้าไปเป็น ส.ว.โดยตำแหน่ง เพื่อมาทำหน้าที่พิทักษ์รัฐธรรมนูญ,เมื่อวันที่ 23 มี.ค. ที่บริเวณเนินเขาหนองคล้อ ในพื้นที่ฝึกยุทธวิธีกองทัพภาคที่ 3 อ.บ้านด่านลานหอย จ.สุโขทัย พล.อ.ประวิตร วงษ์สุวรรณ รองนายกรัฐมนตรีและ รมว.กลาโหม กล่าวถึงประเด็นที่มาของ ส.ว. สรรหา ว่า ตนไม่ไปว่าใคร และได้พูดไปแล้วว่าอยากให้ ส.ว.สรรหาเข้าไปดำเนินการเรื่องการปฏิรูปประเทศ 5 ปี ซึ่งมีมากมาย เวลาแค่ 5 ปีก็ไม่เสร็จ เพราะต้องใช้เวลาอีกนานตามยุทธศาสตร์ตามที่รัฐบาลวางไว้ ไม่ใช่ว่าเราวางยุทธศาสตร์ 20 ปี แล้วต้องทำตามนี้ แต่เราเห็นว่าประเทศไทยอีก 20 ปีข้างหน้าเป็นอย่างไร เรื่องที่มา ส.ว.สรรหา 250 คน คสช.หรือคณะรัฐมนตรี ไม่ได้ไปเกี่ยวข้องกับรัฐธรรมนูญเลย กรธ.ร่างไปจะทำให้เป็นประชาธิปไตยอย่างไรในอนาคตก็ทำไป,ผมไม่ได้ว่าอะไร แต่ในช่วง 5 ปีเปลี่ยนผ่านนี้ คสช.และคณะรัฐมนตรีเห็นว่าน่าจะมีกลไกที่จะมาแก้ไขปัญหาให้ชัดเจน ถ้าสมมติว่าหากไม่เดินตามการปฏิรูป จึงคิดว่าน่าจะมีกลไก ส.ว.ที่จะเข้ามาเช่น 6 ตำแหน่งที่เป็นข้าราชการประจำที่เป็น ผบ.เหล่าทัพ ผมก็ขอแค่นี้ ไม่ต้องการคนอื่นเข้าไปหรอก แต่ถามว่า ทำไมเราต้องการ 6 ตำแหน่งนี้ เพื่อไปพูดคุยแนะนำชี้แจงพิทักษ์รัฐธรรมนูญให้อยู่ได้ และเหตุการณ์ต่างๆที่แก้ไขปัญหาได้ 6 ตำแหน่งนั้นจะได้พูดคุยกันทั้ง ส.ว.และ ส.ส. ผมคิดแค่นี้ และชี้แจงไปใน ครม.และ คสช. พล.อ.ประวิตรกล่าว,พล.อ.ประวิตรกล่าวอีกว่า คณะกรรมการคัดสรรที่จะตั้งขึ้น ต้องพิจารณาจากทุกสาขาอาชีพ ไม่ได้คิดจะเอาข้าราชการประจำมา ต้องเอาผู้มีประสบการณ์ ความรู้ ความสามารถ คนเก่งทุกเรื่อง เข้ามาปฏิรูปประเทศ ตนไม่ได้ขัดแย้งกับ กรธ. อะไรที่ คสช.และรัฐบาลคิดแล้วส่งไปให้ กรธ.คิดแล้วว่าเป็นประโยชน์ใน 5 ปีไม่ได้ไปแตะรัฐธรรมนูญ และไม่เกี่ยวกับการพบกันครึ่งทางหรือไม่ครึ่งทาง แต่คิดทั้งหมดว่าในอนาคต 5 ปีไม่ใช่การต่อรองหรือแบ่ง ไม่เกี่ยว เรื่องของบ้านเมืองไม่ใช่มาต่อรองอะไรกัน แต่ดูว่าอะไรเหมาะสมทำให้บ้านเมืองเจริญ สงบต่อไปในอนาคต ยืนยันข้อเสนอ ส.ว.สรรหา ไม่เป็นประชาธิปไตยครึ่งใบ เพราะมาทำงานการปฏิรูปแค่ 5 ปี เพื่อให้เต็มใบในอนาคต ไม่ใช่ครึ่งใบ แต่เต็มในเรื่องการปฏิรูปเพื่อเปลี่ยนผ่าน ส่วนจะมีทหารเข้าเป็น ส.ว.หรือไม่ ยังไม่ทราบ ตอบไม่ได้ เพราะไม่ได้เป็นคณะกรรมการคัดสรร แต่ต้องพิจารณาทุกสาขาอาชีพ,ที่ทำเนียบรัฐบาล นายวิษณุ เครืองาม รองนายกรัฐมนตรี กล่าวถึงกรณี กรธ.ปรับให้มี ส.ว.สรรหา 200 คน เลือกโดยคณะกรรมการสรรหา และเลือกไขว้อีก 50 คน ตามที่ กรธ.ออกแบบไว้ว่า คสช.จะพอใจหรือไม่ ต้องถาม คสช. แต่ส่วนตัวมองว่า กรธ.มีข้อจำกัดจากการเดินสายชี้แจงการร่างรัฐธรรมนูญ การปรับแก้แบบนี้อยู่ในเกณฑ์ที่น่าจะพอใจและรับได้ ถือว่าใกล้เคียงสิ่งที่ คสช.เสนอไป คำนึงถึงความจำเป็นตามที่ คสช.บอกไว้ แต่ยังคงรักษาจุดยืนในสิ่งที่เขาคิดขึ้นใหม่ ไม่ว่าการใช้บัตรเลือกตั้งใบเดียว การให้พรรคการเมืองเสนอรายชื่อนายกฯ 3 รายชื่อ รวมถึงวิธีสรรหา ส.ว.แบบไขว้ ที่ให้ ส.ว.มี 2 รูปแบบเป็นการพบกันแบบครึ่งทาง ให้ได้ทดลองใช้วิธีใหม่ที่คิดขึ้นมา เท่าที่ฟัง กรธ.แถลงเหมือนเปิดประตูไว้สำหรับออกกฎหมายลูก กำหนดคุณสมบัติคณะกรรมการสรรหาและวิธีการคัดเลือก ไม่ใช่เปิดกว้างทั้งหมด ต้องผ่านหลายฝ่ายคงมีการปรับปรุงกันตอนนั้น ส่วนการให้ ส.ว.ร่วมลงมติเปิดช่องให้ ส.ส.เลือกคนนอกเป็นนายกฯได้ ถือเป็นดาบสองคมเมื่อเกิดวิกฤติ ที่กลัวกันว่า ส.ว.สรรหาจะเป็นจุดอ่อนของร่างรัฐธรรมนูญนั้น กรธ.และ คสช.ต้องทำความเข้าใจกับประชาชนก่อนจะทำประชามติ คสช.ยึดอำนาจมาก็มีสิทธิเป็นห่วงสถานการณ์ ฝ่ายความมั่นคงคงมีข้อมูลว่าเป็นไปได้ว่าจะเกิดอะไรขึ้น,เมื่อถามว่า ดูแล้วร่างรัฐธรรมนูญจะผ่านประชามติหรือไม่ นายวิษณุตอบว่า น่าจะผ่าน เพราะประชาชนเห็นว่าถึงเวลาแล้ว สถานการณ์เรียบร้อยควรจัดให้มีการเลือกตั้ง และ คสช.ยืนยันมาตลอดว่าจะมีการเลือกตั้ง ปี 2560 ทุกอย่างชัดเจน คงมีคนจำนวนหนึ่งบอกว่าเลือกดีกว่าไม่ได้เลือก แต่หากเกิดสถานการณ์อะไรขึ้นตามมา จะได้รู้ว่าสิ่งที่คิดไว้แก้ปัญหาได้ เมื่อถามย้ำว่า จะรณรงค์ให้รับร่างรัฐธรรมนูญไปก่อนแล้วแก้ทีหลังอีกหรือไม่ นายวิษณุกล่าวว่า ทำได้ แต่คนที่รณรงค์อย่างนั้นไม่มีส่วนไปแก้รัฐธรรมนูญ เมื่อถามว่าถ้าร่างรัฐธรรมนูญไม่ผ่านประชามติ ยังคงจะมีการเลือกตั้งภายในปี 2560 นายวิษณุกล่าวว่า หัวหน้า คสช.ประกาศเช่นนั้น ถ้าไม่แน่ใจคงไม่ประกาศเช่นนั้น เรื่องนี้ไม่ใช่พลั้งปาก ผู้สื่อข่าวถามว่า จะเปลี่ยนแปลงกำหนดดังกล่าวได้หรือไม่นั้น นายวิษณุตอบว่า แน่นอนหากมีสถานการณ์อะไรเกิดขึ้น แต่ยังไม่มีใครมาพูดกับตนกรณีไม่ผ่านประชามติ วันนี้เราบอกว่าจะเลือกตั้งปี 60 อย่ามาคาดคั้นว่าถ้ามีสถานการณ์อะไรขึ้นมาแล้วจะเลื่อนอะไรไม่ได้ วันนี้ยังยึดแนวทางให้มีการเลือกตั้งปี 60 อยู่,เมื่อเวลา 10.30 น. ที่โรงแรมอิมพีเรียล หัวหิน บีช รีสอร์ท จ.ประจวบคีรีขันธ์ มีการประชุมคณะกรรมการร่างรัฐธรรมนูญ (กรธ.) นอกสถานที่เป็นวันแรก เพื่อทบทวนและตรวจสอบความถูกต้องของร่างรัฐธรรมนูญ ก่อนส่งให้ ครม.ในวันที่ 29 มี.ค. โดยนายอมร วานิชวิวัฒน์ โฆษก กรธ. กล่าวก่อนการประชุมว่า ที่ประชุมให้การบ้าน กรธ.แต่ละคนไปพิจารณาว่าหมวดใดควรจะปรับอะไรอีกบ้าง จะพิจารณาไล่ไปทีละหมวด ข้อสรุปที่ กรธ.พิจารณาข้อเสนอของ คสช.ไม่ใช่การพบกันครึ่งทาง แต่เป็นเรื่องของการสมประโยชน์ กรธ.ไม่เสียหลักการทุกเรื่องยังคงเดิมหมด เป็นไปตามเจตนารมณ์เดิมที่เคยออกแบบไว้ ประชาชนยังได้ประโยชน์ โดยเฉพาะเรื่อง ส.ว.เป็นครั้งแรกในโลกที่ใช้ระบบเลือกไขว้ จึงใช้ 50 คนทดสอบระบบ คสช.ไม่น่ามีปัญหาเพราะได้ในสิ่งที่ต้องการ ส่วนพรรคการเมืองไม่น่ามีปัญหาอะไร ไม่ได้ไปบีบบังคับเขา โดยเฉพาะการเสนอรายชื่อนายกฯ 3 ชื่อ หากเลือกไม่ได้ตามเวลาที่กำหนด ถึงจะไปหาคนนอกมาเป็นนายกฯ ส่วนเรื่องบัตรเลือกตั้งใบเดียว อยากได้บัตรเลือกตั้ง 2 ใบต้องอธิบายให้เข้าใจ แต่ระยะหลังบรรดาพรรคการเมืองไม่ติดใจเรื่องบัตรใบเดียวแล้ว,ต่อมาเวลา 12.00 น. นายมีชัย ฤชุพันธุ์ ประธาน กรธ. ให้สัมภาษณ์ก่อนการประชุม กรธ.ว่า กรธ.ได้รายงานผลมติที่ประชุม กรธ.ที่ได้ปรับแก้ไขร่างรัฐธรรมนูญตามข้อเสนอของ คสช.ให้นายวิษณุ เครืองาม รองนายกรัฐมนตรี ทราบแล้ว ตนได้อธิบายเหตุผลให้นายวิษณุฟัง นายวิษณุก็ไม่ได้ว่าอะไร ขณะที่นายกฯยังไม่ได้ชี้แจง เนื่องจากไปปฏิบัติภารกิจที่ประเทศจีน ต้องรอให้กลับมาก่อน แต่คิดว่าคงไม่มีอะไร ส่วนสาเหตุที่ปรับแก้ข้อเสนอไม่ครบตามความต้องการทุกข้อ กรธ.ดูตามเหตุผลในสิ่งที่เป็นไปได้ ส.ว.ต้องเข้ามาสานงานปฏิรูปทั้งระยะสั้นและระยะยาว รัฐบาลคงกังวลว่าจะสานต่อยังไง เราจึงทำให้ตามข้อเสนอ โดยให้มี ส.ว.สรรหา 250 คนมาจากการสรรหา โดยคณะกรรมการที่เลือกโดย คสช. 200 คน ขณะที่อีก 50 คน กรธ.ยึดการเลือกตั้งทางอ้อมที่เป็นระบบใหม่ เป็นการทดสอบระบบของเราไปด้วย ทั้งนี้ต้องเราอ่อนน้อมถ่อมตนเอาไว้ก่อน คสช.จะเสนออะไรอีกหรือไม่ต้องรอดู,นายมีชัยกล่าวว่า ส่วนอำนาจหน้าที่ของ ส.ว.สรรหาจะเป็นไปตามปกติไม่มีอะไรต่างไปจากเดิม ที่เพิ่มคือการมาดูกฎหมายปฏิรูปและไม่ได้มีอำนาจเด็ดขาด หากมีกฎหมายใดขัดแย้งกับสภาผู้แทนฯ ประชุมรัฐสภาร่วมใช้เสียงข้างมากตัดสิน ซึ่งเสียงของสภาฯมากกว่าอยู่แล้ว แต่ กรธ.อยากให้จับมือร่วมกันทำงานมากกว่า ส่วนสาเหตุที่ตัดอำนาจการอภิปรายไม่ไว้วางใจของ ส.ว. เพราะเมื่อรัฐบาลมาจากสภาฯ การอภิปรายไม่ไว้วางใจควรให้สิทธิสภาฯ ส่วน ส.ว.ไม่มีส่วนร่วมตั้งแต่ต้นและได้แบ่งหน้าที่ชัดเจน นอกจากนี้ในส่วนของ ส.ว.สรรหาจะมีการทำบัญชีสำรองรายชื่อไว้ 50-100 คนเผื่อไว้ด้วย ทั้งนี้ สนช. สปท. ครม.และ คสช.สามารถได้รับการสรรหามาเป็น ส.ว.ได้โดยจะยกเว้นข้อกำหนดที่ต้องลาออกจากตำแหน่งก่อน 90 วันให้,นายมีชัยกล่าวด้วยว่า สำหรับเรื่องระบบเลือกตั้งที่ไม่สามารถปรับให้เป็นรูปแบบการเลือกตั้ง 2 ใบได้เนื่องจากระบบเลือกตั้งใบเดียวของ กรธ.มาไกลและอธิบายให้ประชาชนเห็นด้วยแล้ว หากกลับไปใช้ 2 ใบต้องไปเริ่มต้นใหม่อีก ส่วนการให้พรรคการเมืองเสนอรายชื่อผู้ที่จะมาเป็นนายกฯ 3 คนนั้น เราได้รับฟังความกังวลหากรายชื่อที่เสนอมาล้มหายตายจากไปหรือมีปัญหาไม่สามารถเลือกได้ เราหาทางออกเอาไว้ ภายใต้เงื่อนไขว่า หากสภาฯไม่สามารถแต่งตั้งนายกฯจากบัญชี 3 ชื่อได้ ให้ ส.ส.จำนวนครึ่งหนึ่งของสภาฯเปิดประชุมร่วมรัฐสภา จากนั้นใช้เสียงไม่น้อยกว่า 2 ใน 3 ของรัฐสภาเพื่อขอยกเว้นการเลือกนายกฯจาก 3 รายชื่อนั้น และให้สภาผู้แทนฯนำรายชื่อบุคคลที่เหมาะสมเสนอชื่อเป็นนายกฯ โดยใช้เสียงเกินกึ่งหนึ่งของสภาผู้แทนฯ ขอยืนยันว่า ส.ว.ไม่มีอำนาจร่วมแต่งตั้งนายกฯ แค่มาร่วมลงมติขอข้อยกเว้นเท่านั้น อย่างไรก็ตาม หาก ส.ว.ไม่เข้าร่วมกระบวนการด้วยและส่งผลให้ไม่สามารถแต่งตั้งนายกฯได้ สุดท้ายต้องยุบสภาเลือกตั้งใหม่,ด้านนายพรเพชร วิชิตชลชัย ประธานสภานิติบัญญัติแห่งชาติ (สนช.) กล่าวว่า บางข้อเสนอที่ กรธ.พิจารณาให้ตามข้อเสนอของแม่น้ำ 4 สาย นับเป็นสัญญาณที่ถูกต้อง การทำงานของ กรธ.ต้องสอดคล้องกับการทำงานของ คสช. สนช.และ สปท. แต่ประเด็นที่มา ส.ว. โดยเฉพาะการให้ ผบ.เหล่าทัพเป็น ส.ว.โดยตำแหน่ง ถือเป็นความหวังดี ต้องการให้ประเทศเดินหน้าต่อไม่สะดุด แต่ กรธ.กลับไม่กำหนดลงไปในบทเฉพาะกาล อาจเป็นปัญหาที่ไม่ตอบโจทย์แม่น้ำ 4 สายได้ กรธ.ต้องทบทวนอีกครั้ง เพราะมีความจำเป็น ส่วนบัตรเลือกตั้งที่ให้ใช้บัตรเลือกตั้งใบเดียว และให้พรรคการเมืองเสนอชื่อว่าที่นายกฯ 3 ชื่อควรทบทวนเช่นกัน เพราะเป็นเรื่องใหม่ไม่เคยเกิดขึ้นในไทย อาจสร้างความสับสนให้ประชาชน กังวลว่าจะเป็นปัญหาทางปฏิบัติ อย่างไรก็ตาม เมื่อ กรธ.ไม่ทบทวนคงต้องมีการหารือกันในแม่น้ำ 4 สายอีกครั้ง ส่วนการตั้งคำถามพ่วงประชามติของ สนช. ต้องรอให้ร่างรัฐธรรมนูญเสร็จก่อน คาดว่า สนช.จะประชุมสรุปเกี่ยวคำถามประชามติในวันที่ 7 เม.ย.,นายอลงกรณ์ พลบุตร รองประธานสภาขับเคลื่อนการปฏิรูปประเทศ (สปท.) กล่าวถึงข้อสรุปของ กรธ.ต่อข้อเสนอ คสช.ว่า โดยรวมน่าพอใจ แต่ประเด็นที่อยากให้ทบทวน คือการที่ กรธ.คงเดิมให้เป็นเลือกตั้ง ส.ส.เขตเล็ก ใช้บัตรเลือกตั้งใบเดียว ขณะที่แม่น้ำ 4 สาย เสนอให้เป็นเขตใหญ่ ใช้บัตรเลือกตั้ง 2 ใบ เพื่อแก้ปัญหาทุจริตเลือกตั้ง แนวทางนี้ของ กรธ.ไม่ตอบโจทย์แก้การทุจริตเลือกตั้งเลย ก่อให้เกิดการให้อามิสสินจ้าง ใช้เงินซื้อเสียงรุนแรงมากขึ้น เนื่องจากจะได้ทั้งนายกฯและ ส.ส.บัญชีรายชื่อ และ ส.ส.แบบแบ่งเขต อยากให้ทบทวน ไม่ควรเสี่ยงเอาการเลือกตั้งครั้งหน้า ช่วงเปลี่ยนผ่านสำคัญของประเทศ มาทดลองระบบที่ยังไม่ผ่านการพิสูจน์มาเลย,นายเสรี สุวรรณภานนท์ ประธานกรรมาธิการขับเคลื่อนการปฏิรูปประเทศด้านการเมือง สปท. กล่าวว่า ภาพรวมไม่โอเค ไม่เป็นไปทิศทางเดียวกัน โดยเฉพาะประเด็น ส.ว. 250 คน กรธ.ขอแบ่งให้ ส.ว. 50 คน มาจากการเลือกตั้งทางอ้อมแบบเลือกไขว้ตามที่กำหนดไว้ในบทหลัก ทำให้ในอนาคตอาจโกลาหล เวลาต้องใช้มติของวุฒิสภา คราวนี้จะไม่ใช่ 40 ส.ว. แต่เป็น 50 ส.ว. ที่มาจากคนละส่วนกับอีก 200 คนที่สรรหามาโดยตรง ขณะที่การ กำหนดให้ใช้มติ 2 ใน 3 ของสมาชิกรัฐสภา เพื่อให้ ส.ส.ไปเลือกนายกฯคนนอก ในทางปฏิบัติแทบเป็นไปไม่ได้ เพราะต้องใช้ถึง 500 เสียงขอยกเว้นบทบัญญัติเลือกนายกฯตามบัญชีรายชื่อของพรรค การเมือง หาก ส.ส. ตกลงกันเรื่องการตั้งนายกฯไม่ได้ตั้งแต่แรก การหาเสียง 2 ใน 3 ยิ่งเป็นไปได้ยาก,พล.อ.นคร สุขประเสริฐ สมาชิก สปท.และอดีตคณะ กมธ.ร่างรัฐธรรมนูญ กล่าวว่า เนื้อหาที่กรธ.ปรับแก้ให้มี ส.ว.สรรหา 200 คน และ ส.ว.เลือกตั้งทางอ้อม 50 คน เหมาะสม ช่วยให้ กรธ.ทดสอบระบบเลือกตั้ง ส.ว.ทางอ้อมว่าจะเวิร์กหรือไม่ และยังช่วยเปรียบเทียบช่วงเปลี่ยนผ่าน 5 ปี ระหว่าง ส.ว.สรรหาของ คสช.กับ ส.ว.เลือกตั้งทางอ้อมของ กรธ. ควรมี ส.ว.เป็นกลไกช่วยประคับประคองบ้านเมืองถ่วงดุลการทำหน้าที่ ส.ส. คสช.ต้องไปตั้งคณะกรรมการสรรหา 8-10 คน ที่เป็นกลางได้รับการยอมรับ สัดส่วน ส.ว.สรรหา 200 คน ควรกระจายไปทุกกลุ่มอาชีพ หากให้ทหารเข้ามามากเหมือน สนช.อาจไม่ได้รับการยอมรับ กรธ.ฉลาดที่โยน คสช.รับผิดชอบการแต่งตั้ง ส.ว.สรรหา,พล.อ.ธวัชชัย สมุทรสาคร สมาชิก สปท.กล่าวว่า การให้มี ส.ว.จากการสรรหา 200 คน และมาจากการเลือกตั้งทางอ้อม 50 คน ถือรับได้ เหมาะสม แม้จะมี ส.ว.เลือกตั้งทางอ้อม 50 คน ผสมเข้ามาก็ไม่เป็นไร ใกล้เคียงกับ ส.ว.สรรหา ทุกอย่างต้องเดินสายกลาง ไม่อยากให้ไปมองภาพรวมการมีประชาธิปไตยเต็มใบ,นายสมพงษ์ สระกวี สมาชิก สปท. กล่าวว่า แม้ กรธ.จะปรับแก้ข้อเสนอร่างรัฐธรรมนูญของ คสช.อย่างไร แต่สุดท้ายก็ยังเป็นไปตามความต้องการของ คสช.เป็นส่วนใหญ่ เพราะนายมีชัย ฤชุพันธุ์ ประธาน กรธ. ลงเรือแป๊ะกับ คสช.มาตั้งแต่แรก การทำตามข้อเสนอของ คสช.จึงไม่ใช่เรื่องแปลก โดยข้อเสนอที่นายมีชัยไม่ทำตาม คสช.เรื่องบัตรเลือกตั้งใบเดียวนั้น เป็นแค่ลีลาแอ็กอาร์ตบอกว่า เป็นตัวของตัวเอง แต่เป็นสิ่งที่ไม่ถูกใจประชาชน ส่วนเรื่องที่มา ส.ว. แม้จะมีสัดส่วน ส.ว.เลือกตั้งทางอ้อมผสมเข้ามา 50 คน แต่เป็นการตบตาประชาชน เพราะผลลัพธ์ยังเหมือนเดิมคือ ส.ว. 200 คน ยังมาจากการสรรหา คงหนีไม่พ้นที่จะนำคนในเครือข่าย คสช.มาเป็น ส.ว. ไม่มีอะไรมาจากประชาชน ถ้าจะให้พบกันครึ่งทาง อย่างน้อยควรมี ส.ว.เลือกตั้ง และ ส.ว.สรรหาอย่างละครึ่ง และเหตุใดจึงให้มี ส.ว.สรรหาบังคับใช้แค่ 5 ปี ภายหลังช่วงเปลี่ยนผ่านแล้ว เหตุใดจึงไม่ให้รัฐบาลจากการเลือกตั้งได้แต่งตั้ง ส.ว.ทั้งหมดบ้าง เป็นข้อเสนอที่ดูแล้วเอาแต่ได้,ด้านนายภูมิธรรม เวชยชัย รักษาการเลขาธิการพรรคเพื่อไทย กล่าวว่า แม้ กรธ.แถลงว่าไม่ได้ทำตามข้อเสนอของ คสช.ทั้งหมด ไม่ได้ทำให้บ้านเมืองดีขึ้น เนื้อหาสาระกรอบใหญ่ไม่เปลี่ยนแปลง เช่น ส.ว.สรรหา 250 คน ถึงให้ ส.ว.50 คน เลือกไขว้จาก 20 กลุ่มอาชีพ แต่ก็มาจากการแต่งตั้งโดยกลุ่มบุคคลที่ คสช.คัดเลือกมา ถือเป็นพรรคการเมืองขนาดใหญ่ที่สุดในสภาฯ มีอำนาจควบคุม กำหนดทิศทางการเมืองได้อยู่ดี หรือการคงให้พรรคการเมืองเสนอ 3 รายชื่อว่าที่นายกฯก่อนเลือกตั้ง ยังเปิดช่อง ให้ได้นายกฯคนนอกอยู่ดี ส่วนแผนยุทธศาสตร์ชาติ 20 ปีจะมาใช้บังคับรัฐบาลไม่ทันต่อการเปลี่ยนแปลงโลก จึงขอเสนอให้นำรัฐธรรมนูญปี 40 มาใช้เลือกตั้ง เพราะทุกภาคส่วนมีส่วนร่วม ทั้งนี้พรรคจะรอดูร่างสุดท้ายของ กรธ.วันที่ 29 มี.ค. อีกครั้ง ก่อนจะแสดงท่าทีต่อร่างรัฐธรรมนูญต่อไป,นายวรชัย เหมะ อดีต ส.ส.สมุทรปราการ พรรคเพื่อไทย กล่าวว่า การที่นายมีชัย ฤชุพันธุ์ ประธาน กรธ.รับข้อเสนอของ คสช.คงคิดว่าทำดีที่สุดแล้ว กลัวว่าจะเสียของรัฐธรรมนูญจะถูกฉีกแล้วล่มกลางคัน แต่คิดแบบนายมีชัยทำให้ผู้มีอำนาจมีอำนาจต่อ เหมือนสมัยปี 35 เกิดเหตุการณ์พฤษภาทมิฬ รัฐธรรมนูญของนายมีชัย ถือเป็นบทเรียนการทำคำตามคำสั่งผู้มีอำนาจ ทำให้คนตายไม่รู้เท่าไหร่ ทำร้ายประเทศมามากแล้ว ไม่คิดจะทำบุญให้ประเทศบ้างเลยหรือ นายมีชัยไม่มีโอกาสแก้ตัวอายุขนาดนี้แล้ว การรับข้อเสนอเท่ากับทำผิดซ้ำซาก จะทำให้มีคนเจ็บคนตายอีก ไม่สนใจเลย ทำหน้าที่รับใช้เผด็จการอย่างเดียว ชีวิตนี้ไม่เคยคิดจะให้อำนาจอธิปไตยเป็นของประชาชนเลย ตอนนี้ประเทศถดถอย ทุกเรื่องอยู่ที่รัฐธรรมนูญ นายมีชัยกำลังทำลายความหวังของประเทศ,นายวัฒนา เมืองสุข อดีต รมว.พาณิชย์ โพสต์เฟซบุ๊กเรื่อง จะต้มคนไทยไปทำไม ว่า กรธ.จะมาต้มคนไทยไปเพื่ออะไร ถ้าแถลงอย่างลูกผู้ชายว่าต้องทำตามข้อเสนอของ คสช.เพราะเป็นคนตั้งมา คงจะให้อภัยเพราะเผด็จการตั้งท่านท่านก็ย่อมรับใช้เผด็จการ แต่การอ้างเหตุผลต้องทำเพื่อป้องกันไม่ให้ระบอบประชาธิปไตยและความมั่นคงของชาติล้มครืนลง รับไม่ได้ โดยเฉพาะคำว่าประชาธิปไตย แปลว่าประชาชนเป็นใหญ่หรืออำนาจอธิปไตยเป็นของประชาชน จึงไม่คู่ควรที่ กรธ.จะอ้างคำนี้ให้แปดเปื้อน ทั้งนี้ คสช.เสนอขอปรับปรุงบทเฉพาะกาลมา 3 เรื่อง เลยกรอบระยะเวลาที่ กรธ. กำหนดถึงเกือบหนึ่งเดือน แต่ กรธ.กลับรับไว้ดำเนินการให้ ทั้งที่ผิดเงื่อนไข จึงมีความเห็นดังนี้ การที่ กรธ.ยืนยันวิธีการเลือก ส.ส. ให้เป็นไปตามเดิม ไม่ได้คุ้มครองสิทธิประชาชนเพราะรูปแบบการเลือกตั้งที่ กรธ.กำหนดไว้แต่แรกนั้นคือการจำกัดสิทธิประชาชนอยู่แล้ว การให้มี ส.ว.จากการสรรหา 250 คน คือทำตามข้อเสนอทั้งหมด ที่อ้างว่า 50 คน มาจากสาขาวิชาชีพไม่ได้มีผลเปลี่ยนแปลง สุดท้ายคือ ส.ว.มาจากการสรรหาทั้ง 250 คน,นายวัฒนา ระบุด้วยว่า สำหรับ 6 คนที่ยกเว้นให้เป็นข้าราชการประจำได้คือ 6 ตำแหน่ง ที่ขอไว้ให้ ผบ.เหล่าทัพ อ้างว่าไม่ได้ให้อำนาจ ส.ว.เปิดอภิปรายไม่ไว้วางใจและลงมติ ไม่ได้ทำให้ ส.ว.สรรหามีอำนาจน้อยลง ยังมีอำนาจผลักดันกฎหมายการปฏิรูป มีสิทธิลงมติเรื่องการแก้ไขรัฐธรรมนูญ เมื่อรวมกับอำนาจที่มีในร่างเดิมแล้วขัดขวางการทำงานของตัวแทนประชาชนได้ทุกเรื่อง ส่วนเงื่อนไขที่กำหนดว่า การเลือกนายกฯจากบุคคลที่ไม่เคยถูกพรรคการเมืองเสนอชื่อต้องใช้เสียง 2 ใน 3 ของรัฐสภาคือ 500 คน จึงจะเปิดประชุมพิจารณาเรื่องนี้ได้ ฝ่าย คสช.มี ส.ว.สรรหาที่พร้อมจะยกมือทันที 250 คน เมื่อรวมกับพรรคอื่นๆที่พร้อมจะร่วมจัดตั้งรัฐบาลก็มีเสียงเกิน 500 คน เรียกประชุมได้แล้ว ส่วนการยกมือเลือกนายกฯที่อยากมีอำนาจแต่ขี้ขลาดไม่กล้าแสดงตัว ใช้เสียงเพียงเกินกึ่งหนึ่งหรือ 251 เสียงเท่านั้น จึงแย่ยิ่งกว่าร่างของนายบวรศักดิ์ อุวรรณโณที่ต้องได้รับเสียงสนับสนุน 2 ใน 3 ของ ส.ส.ทั้งหมด ดังนั้น สิ่งที่ กรธ. ดำเนินการมาคือการเอาอำนาจของประชาชนไปมอบให้กับตัวแทนของเผด็จการ จากนี้ไปจึงเหลือทางเดียวคือประชาชนเจ้าของอำนาจ จะต้องออกมาปกป้องสิทธิของตนเองด้วยการออกเสียงลงประชามติ มาพิสูจน์กันว่าเผด็จการที่ไหนในโลกไม่มีทางใหญ่กว่าประชาชน เผด็จการจงพินาศ ประชาธิปไตยจงเจริญ,นายสุรพงษ์ โตวิจักษณ์ชัยกุล อดีตรองนายกฯ กล่าวว่า การที่ กรธ.บอกว่ายอมพบกันครึ่งทางกับ คสช.นั้น ไม่อยากให้ กรธ.คิดเอาเหมาเองว่า เมื่อแก้ตามที่ คสช.สั่งมาแล้วบางส่วน ไม่เอาตามที่ คสช.สั่งมาด้วยบางเรื่องเช่นการเลือก ส.ส.ให้ใช้บัตรเลือกตั้ง 2 ใบ หรือการที่ให้เสนอชื่อนายกฯได้ 3 ชื่อ ใช่ว่าประชาชนและพวกเรานักการเมืองจะเห็นด้วย เพราะติดตามการร่างรัฐธรรมนูญของกรธ.กันมาอย่างใกล้ชิดและไม่เห็นด้วยหลายประเด็นเป็นทุนเดิมอยู่แล้ว เช่นการใช้บัตรเลือกตั้งใบเดียว และการเลือก ส.ส.บัญชีรายชื่อแบบสัดส่วนผสม การลิดรอนอำนาจและสิทธิของประชาชนอย่างไม่เป็นธรรมและเท่าเทียมกัน ที่ กรธ.ยังคงเอาไว้อยู่เหมือนเดิม บอกตรงๆว่ารับไม่ได้และรอคอยจะดูว่าร่างสุดท้ายจะออกมาเป็นเช่นไร ประเทศชาติจะเสียหายอย่างไร ใครจะได้ประโยชน์จากรัฐธรรมนูญฉบับนี้ ปราบทุจริตได้จริงหรือไม่ หรือเป็นแค่รัฐธรรมนูญฉบับสมบัติผลัดกันชมเท่านั้นใช่หรือไม่,นายชวลิต วิชยสุทธิ์ รักษาการรองเลขาธิการ พรรคเพื่อไทย กล่าวว่า ร่างรัฐธรรมนูญมีหลักการเป็นการเปลี่ยนแปลงระบอบการปกครอง และยังไม่สนองพระราชดำรัส ร.7 ที่ทรงให้ความสำคัญกับอำนาจของประชาชนมากกว่าคณะบุคคล 2 ประการ คือ 1.ประชาชนอยู่ภายใต้การกำกับของคณะบุคคลที่ไม่ได้มาจากประชาชนหรือยึดโยงกับประชาชน เช่น องค์กรอิสระ ศาลรัฐธรรมนูญ และคณะกรรมการยุทธศาสตร์ชาติ หลักคิดดังกล่าวแปลงร่างมาจาก คปป.ของนายบวรศักดิ์ อุวรรณโณ การมีอำนาจทับซ้อนอำนาจอธิปไตย ไม่มีประเทศประชาธิปไตยที่ไหนในโลกทำเว้นแต่ประเทศไทย 2.ร.7 ทรงมีพระราชดำรัสแก่ปวงชนชาวไทยอันทรงคุณค่ายิ่งว่า ข้าพเจ้ามีความเต็มใจที่จะสละอำนาจอันเป็นของข้าพเจ้าอยู่แต่เดิม ให้แก่ราษฎรโดยทั่วไป แต่ข้าพเจ้าไม่ยินยอมยกอำนาจทั้งหลายของข้าพเจ้าให้แก่ผู้ใด คณะใดโดยเฉพาะ เพื่อใช้อำนาจนั้นโดยสิทธิ์ขาด และโดยไม่ฟังเสียงอันแท้จริงของราษฎร อยากจะให้นายมีชัย ฤชุพันธุ์ กรธ. คสช. รัฐบาล และแม่น้ำ 4 สาย ตระหนักถึงพระราชดำรัสดังกล่าว,วันเดียวกัน นายจตุพร พรหมพันธุ์ ประธานแนวร่วมประชาธิปไตยต่อต้านเผด็จการแห่งชาติ (นปช.) กล่าวในรายการมองไกลผ่านทางยูทูบถึงกรณี กรธ.ยอมแก้ไขร่างรัฐธรรมนูญตามข้อเสนอของ คสช.เพียงบางส่วนว่า ข้อเสนอของ คสช.และร่างเดิมของ กรธ.มีเนื้อหาไม่ต่างกัน ข้อเสนอของ คสช.จึงไม่กดดันนายมีชัยแต่สะท้อนถึงการแบ่งงานกันทำเท่านั้น ประเด็น ส.ว.จากการสรรหาของคณะกรรมการที่ตั้งขึ้น 200 คน และการสรรหาของกลุ่มอาชีพ 50 คน เชื่อว่าคงไม่จบ อาจเปลี่ยนแปลงได้อีก ต้องติดตามอย่างใกล้ชิด ส่วนที่มานายกฯ แม้จะแก้ไข แต่ ส.ว.ยังคงมีบทบาทเลือกนายกฯคนนอกอยู่ดี กรณีประชุมร่วม 2 สภา ขอมติ 2 ใน 3 ของสมาชิกรัฐสภา 750 คน เพื่อเปิดโอกาสให้มีนายกฯคนนอกได้ สิ่งที่ กรธ.ทำเป็นเพียงการเล่นละครฉากหนึ่ง ทำให้บ้านเมืองพิการ ไม่สามารถเดินในแนวทางที่ประชาชนต้องการกำหนดผู้ปกครองได้เลย ส่วนที่นายกฯบอกอย่ากลัวทหารนั้น ทุกคนกลัวกันทั้งนั้น ถ้ารัฐธรรมนูญออกมาไม่ดี นายกฯต้องรับผิดชอบ ประชาชนอย่างตนจะรับผิดชอบ เมื่อตอนทำประชามติเท่านั้น,น.ส.ยิ่งลักษณ์ ชินวัตร อดีตนายกรัฐมนตรี กล่าวถึงการร่างรัฐธรรมนูญว่า สิ่งที่อยากจะฝากคืออยากให้ กรธ.รับฟังความคิดเห็นของทุกคน เพราะช่วงนี้ถ้าเราได้รับฟังความคิดเห็นของทุกคนแล้วเอามาปรับให้เป็นรัฐธรรมนูญที่เป็นของประชาชนจริง ให้ประชาชนได้มีสิทธิ มีเสียง มีส่วนร่วม จะเป็นสิ่งที่จะทำให้รัฐธรรมนูญนี้ได้อยู่อย่างถาวร ทุกคนจะมีความสุข ส่วนเนื้อหาต่างๆเชื่อว่ามีหลายท่านได้วิพากษ์วิจารณ์เยอะแล้ว,ขณะที่นายนิพิฏฐ์ อินทรสมบัติ รองหัวหน้าพรรคประชาธิปัตย์ กล่าวว่า ข้อสรุปของ กรธ.ถือว่าดีกว่าข้อเสนอเดิมของ คสช. ทั้งระบบการเลือกตั้ง ส.ส.ที่เปลี่ยนมาใช้แบบเขตเดียวเบอร์เดียวหรือวันแมน วันโหวต หรือการลดอำนาจของ ส.ว.ไม่ให้อภิปรายซักฟอกรัฐบาล ส่วนที่มานายกฯควรให้พรรคที่ชนะเลือกตั้ง เลือกไปตามหลักประชาธิปไตยสากลดีที่สุด ไม่ต้องมีรายชื่อ 3 คนของพรรค แต่หากเกิดวิกฤติที่คนนอกเป็นได้ดีกว่าให้ใช้เสียง ส.ส. 2 ใน 3 ของสภาฯเลือกมาเป็นนายกฯไม่ยุ่งยากซับซ้อน สำหรับที่มาของ ส.ว.จากการสรรหาของ คสช. 200 คน และอีก 50 คน ให้เลือกไขว้ของกลุ่มอาชีพไม่สมดุล น่าจะมาอย่างละครึ่ง สูตรที่มา ส.ว.เหมือนหนูทดลองยา ประเทศไทยบอบช้ำกับเรื่องทดลองมามากแล้ว พอใกล้จะตกผลึก ผู้มีอำนาจใหม่เข้ามาก็สั่งเปลี่ยนใช้แบบอื่นอีก ส่งผลต่อหลักคิดในระบอบประชาธิปไตยของคนไทยว่า ระหว่างระบอบประชาธิปไตยกับระบอบเผด็จการอะไรดีกว่ากัน จนคนไทยส่วนหนึ่งเริ่มคิดและชอบระบอบเผด็จการที่แก้ปัญหาเบ็ดเสร็จ ง่ายและเร็วกว่า เพราะเบื่อง่าย ไม่อดทน และทำผิดให้เป็นถูก ระบอบประชาธิปไตยจึงถูกบิดเบือน เช่น รัฐบาลก่อนชนะเลือกตั้งมา แต่ใช้อำนาจเสียงข้างมากในสภาฯละเมิดกฎหมาย แก้กฎหมายเพื่อตัวเอง ไม่ฟังเสียงข้างน้อย ทำให้คนมองว่าประชาธิปไตยมีจุดอ่อน เป็นการบิดเบือนประชาธิปไตย คนจึงหันมาหนุนเผด็จการ ซึ่งอันตรายมาก,นายองอาจ คล้ามไพบูลย์ รองหัวหน้าพรรค ประชาธิปัตย์ กล่าวว่า ข้อสรุปของ กรธ.ไม่ได้เป็นการพบกันครึ่งทาง แต่เป็นความพยายามหาทางเบี่ยงเลี่ยงแรงปะทะกับ คสช.โดยตรง โดยคงจุดยืนของ กรธ.ไว้ระดับหนึ่ง ให้พรรคการเมืองเสนอชื่อว่าที่นายกฯ 3 ชื่อ แต่ กรธ.หาทางเบี่ยงเลี่ยงออกแบบกลไกให้มีนายกฯคนนอกได้ตามที่ คสช.ต้องการ มีโอกาสจะมีนายกฯคนนอกสูง ที่มา ส.ว.สรรหายังเปิดโอกาสผู้นำเหล่าทัพ 6 ตำแหน่งมานั่งเป็น ส.ว.เช่นเดิม เพียงแต่เลี่ยงไปว่าให้ข้าราชการประจำ โอกาสที่ผู้นำเหล่าทัพเข้ามาเป็น ส.ว.ยังอยู่เหมือนเดิม ส.ว.สรรหา 250 คน เอาตาม คสช.เสนอ คือ มีกรรมการ 8-10 คน เลือก 200 คน อีก 50 คนยึดตาม กรธ.เคยเสนอ แต่สุดท้ายต้องให้กรรมการที่ คสช.แต่งตั้งมาเลือกอีก 50 คนอยู่ดี เท่ากับว่า คสช.ยังคงทำคลอด ส.ว.สรรหาทั้ง 250 คน โดยตัดอำนาจไม่ให้อภิปรายไม่ไว้วางใจ อยากให้ กรธ.ทบทวนจะให้กลไกใดทำให้ประชาชนมีส่วนร่วมของการได้มาซึ่ง ส.ว.มากขึ้น,นายองอาจกล่าวอีกว่า ส่วนระบบการเลือกตั้ง ส.ส.แบบจัดสรรปันส่วนผสมโดยใช้บัตรเลือกตั้งใบเดียว น่าเสียดายที่ กรธ.ยืนยันแบบเดิม ทำให้ประชาชนไม่สามารถใช้สิทธิแสดงเจตนารมณ์อย่างแท้จริง และเปิดโอกาสให้ซื้อเสียงมากขึ้น การพิจารณาของ กรธ.ครั้งนี้ ยังไม่อาจถือได้ว่าเป็นข้อยุติ เพราะ คสช.อาจมีข้อเสนอใหม่ๆเพิ่มเติมหรือยังยืนยันข้อเสนอเดิม ที่ กรธ.ไม่ยอมพิจารณาให้ เช่น อำนาจหน้าที่เกี่ยวกับการอภิปรายไม่ไว้วางใจมาให้ กรธ.พิจารณาอีกครั้งได้ ต้องติดตามต่อไปว่า คสช.จะมีท่าทีอย่างไร สุดท้ายต้องดูว่า กรธ.จะเขียนบท เฉพาะกาลในรัฐธรรมนูญออกมาแบบไหนอย่างไรในวันที่ 29 มี.ค. หวังว่า กรธ.จะใช้เวลาที่เหลืออยู่ปรับปรุงแก้ไขร่างรัฐธรรมนูญให้เกิดประโยชน์กับส่วนรวม อย่างแท้จริงและได้รับการยอมรับจากประชาชน,ที่สำนักงานคณะกรรมการการเลือกตั้ง (กกต.) นายธนิศร์ ศรีประเทศ ผู้ทรงคุณวุฒิ กกต. แถลงถึงการเตรียมจัดการออกเสียงประชามติว่า ที่ประชุม กกต.รับทราบเกี่ยวกับร่าง พ.ร.บ.การออกเสียงประชามติร่างรัฐธรรมนูญ ซึ่งอยู่ระหว่างการพิจารณาของ สนช. และเห็นชอบหลักการให้ใช้วิธีพิเศษจ้างหน่วยงานของรัฐการจัดพิมพ์ร่างรัฐธรรมนูญ เนื่องจากมีระยะเวลาดำเนินการจัดการออกเสียงประชามติค่อนข้างจำกัด แต่ยืนยันว่ามีความโปร่งใส ตรวจสอบได้ และยังเห็นชอบกรอบกำหนดเวลาออกเสียงประชามติ คาดว่าน่าจะอยู่ในช่วงต้นเดือน ส.ค. สำหรับงบประมาณจัดการออกเสียงประชามติอยู่ที่ 2,991 ล้านบาท จะส่งให้สำนักงบประมาณพิจารณาภายในสัปดาห์หน้า,นายสมชัย ศรีสุทธิยากร กกต.ด้านกิจการบริหารงานเลือกตั้ง แถลงว่า การจัดเวทีรณรงค์การออกเสียงประชามติ กกต.ไม่สนับสนุนให้ตั้งเวทีระดับจังหวัด แต่เปิดโอกาสให้ส่งตัวแทนมาดีเบตผ่านสื่อสาธารณะ จะจัดทั้งหมด 10 รอบ ให้สอง ฝ่ายส่งตัวแทนมาแสดงความเห็น ถ้าจัดเวทีโดยไม่แจ้ง กกต.อาจเข้าข่ายผิดต่อ พ.ร.บ.ประชามติ หลักสำคัญต้องคำนึงถึงบรรยากาศความสงบเรียบร้อย สำหรับกรณีคนในต่างประเทศปลุกระดมเกี่ยวกับการทำประชามติ ยอมรับว่ากฎหมายการออกเสียงประชามติยังไปไม่ถึง และคงไม่เขียนเพิ่ม,ที่ทำเนียบรัฐบาล พล.ต.ท.อำนวย นิ่มมะโน โฆษกคณะ กมธ.ขับเคลื่อนการปฏิรูปประเทศด้านกฎหมายและกระบวนการยุติธรรม สปท. กล่าวถึงความคืบหน้าปฏิรูปตำรวจว่า จะปรับคณะกรรมการข้าราชการตำรวจ (ก.ตร.) ให้มี 16 คน ประธานก.ตร.เดิมเป็นนายกฯหรือรองนายกฯที่นายกฯมอบหมาย เปลี่ยนให้มาจากเลือกตั้ง โดยเปิดให้อดีต ผบ.ตร.หรืออดีตรอง ผบ.ตร. ยศ พล.ต.อ.ที่เกษียณแล้วอย่างน้อย 5 ปีมาสมัคร แล้วให้ พ.ต.อ.ทั่วประเทศลงคะแนนเลือก ส่วนกรรมการมาจาก ผบ.ตร.คนปัจจุบัน เลขาธิการคณะกรรมการข้าราชการพลเรือน (ก.พ.) รอง ผบ.ตร.และจเรตำรวจ รวม 6 คน อดีตตำรวจยศ พล.ต.ท.ที่เกษียณอย่างน้อย 5 ปี โดย พ.ต.อ.ทั่วประเทศเลือก 3 คน ที่เหลือมาจาก ครม. ผู้ทรงคุณวุฒิ 4 คน และ ผบ.ตร.ส่ง 1 รายชื่อให้นายกฯพิจารณา และประเมิน ผบ.ตร.ทุก 1 ปี,อีกเรื่อง ที่ศาลฎีกาแผนกคดีอาญาของผู้ดำรงตำแหน่งทางการเมือง เมื่อเวลา 09.00 น. ศาลนัดไต่สวนพยานโจทก์ครั้งที่ 5 คดีโครงการรับจำนำข้าว ที่อัยการสูงสุดเป็นโจทก์ยื่นฟ้อง น.ส.ยิ่งลักษณ์ ชินวัตร อดีตนายกฯ เป็นจำเลยในความผิดฐานละเว้นการปฏิบัติหน้าที่โดยมิชอบฯ และเป็นเจ้าหน้าที่ของรัฐปฏิบัติหรือละเว้นการปฏิบัติอย่างใดในตำแหน่งหรือหน้าที่ หรือใช้อำนาจในตำแหน่งหรือหน้าที่โดยมิชอบฯ และความผิดตาม พ.ร.บ.ว่าด้วยการป้องกันและปราบปรามการทุจริต พ.ศ.2542 กรณีละเลยไม่ดำเนินการระงับยับยั้งโครงการรับจำนำข้าว ซึ่งทำให้รัฐเสียหายกว่า 5 แสนล้านบาท โดย น.ส.ยิ่งลักษณ์กล่าวก่อนเข้าห้องพิจารณาคดีว่า ยังมีกำลังใจดีอยู่ พร้อมส่งกำลังใจให้ประชาชนที่ต้องเจอกับอากาศร้อนจัด,ผู้สื่อข่าวรายงานว่า ก่อนการพิจารณา ศาลชี้แจงให้คู่ความ 2 ฝ่ายกรณีที่ทนายความจำเลยยื่นคำร้องกรณีมีสื่อมวลชนพาดหัวข่าวและวิเคราะห์เบิกความพยานที่เป็นการชี้นำสังคม ทั้งนี้ ศาลมีคำสั่งในกระบวนการพิจารณาว่าตามที่เคยมีคำสั่งคู่ความเสนอข่าวชี้นำให้สังคมเข้าใจผิด แต่ปรากฏว่ายังมีสื่อมวลชนบางรายพาดหัวข่าว นำคำเบิกความของพยานมาขยายความ ซึ่งอาจทำให้เกิดอิทธิพลต่อการพิจารณาคดีของศาล ศาลพิจารณาตรวจสอบคำร้องเห็นว่าเนื้อหาส่วนใหญ่เป็นข้อเท็จจริงที่ปรากฏในห้องพิจารณาคดี อาจมีพาดหัวข่าวที่เป็นอิทธิพลต่อการพิจารณาคดีของศาลและความเข้าใจของประชาชน องค์คณะฯเสียงข้างมากเห็นว่าให้สำนักงานศาลยุติธรรมเรียกบรรณาธิการ นสพ.แนวหน้า ผู้จัดการออนไลน์ และสถานีโทรทัศน์สปริงนิวส์ มาทำความเข้าใจกรอบการนำเสนอข่าวด้วยความระมัดระวัง จากนั้นศาลไต่สวนพยานของอัยการ 1 ปาก คือ น.ส.ศิรสา กันต์พิทยา อดีตรอง ผอ.สำนักงานบริหารหนี้สาธารณะ (สบน.) ก่อนศาลนัดไต่สวนพยานปากต่อไปวันที่ 1 เม.ย. เวลา 09.30 น.,เมื่อเวลา 09.30 น. ที่ศูนย์การประชุมและนิทรรศการนานาชาติอ่าวหย่าหลง เมืองซานย่า มณฑลไห่หนาน สาธารณรัฐประชาชนจีน พล.อ.ประยุทธ์ จันทร์โอชา นายกรัฐมนตรี เป็นประธานการประชุมผู้นำกรอบความร่วมมือแม่โขง-ล้านช้าง ครั้งที่ 1 ร่วมกับนายหลี่ เค่อ เฉียง นายกรัฐมนตรีสาธารณรัฐประชาชนจีน หัวข้อ Shared River, Shared Future โดยมีผู้นำและตัวแทนจากอีก 4 ประเทศ นายสาย หมอก คำ รองประธานาธิบดีเมียนมา สมเด็จอัคคมหาเสนาบดีเดโชฮุน เซน นายกรัฐมนตรีกัมพูชา นายทองสิง ทำมะวง นายกรัฐมนตรีลาว และนายฝ่าม บิ่งห์ มิงห์ รองนายกรัฐมนตรีและ รมว.การต่างประเทศเวียดนาม เข้าร่วม,พล.อ.ประยุทธ์กล่าวเปิดการประชุมตอนหนึ่งว่า สมาชิกทั้ง 6 ประเทศ เชื่อมต่อกันด้วยแม่น้ำล้านช้าง-แม่โขงต่างมีความสัมพันธ์ใกล้ชิด เกื้อกูลกัน เผชิญกับความท้าทายร่วมกันทั้งความมั่นคง ภัยธรรมชาติ หรือปัญหาเศรษฐกิจและคุณภาพชีวิตของประชาชน การประชุมเน้นผลลัพธ์ที่เป็นรูปธรรม ยึดหลักฉันทามติ ความเสมอภาค รับผิดชอบต่อกัน และการมีส่วนร่วมของทุกประเทศ ที่สำคัญทั้ง 6 ประเทศตั้งอยู่ริมฝั่งแม่น้ำสายเดียวกันควรใช้โอกาสและศักยภาพร่วมมือกันบริหารจัดการทรัพยากรน้ำอย่างยั่งยืน เผชิญความท้าทายภัยแล้งและน้ำท่วม,พล.อ.ประยุทธ์ยังกล่าวถ้อยแถลงตอนหนึ่งว่า ยืนยันความมุ่งมั่นของไทยที่พร้อมจะแลกเปลี่ยนประสบการณ์น้อมนำปรัชญาของเศรษฐกิจพอเพียง ที่เป็นแนวทางพัฒนาประเทศอย่างยั่งยืนแก่ประเทศสมาชิก พร้อมขอเสนอให้ทุนการศึกษาระดับปริญญาโท ด้านบริหารธุรกิจ เพื่อเสริมสร้างทักษะและแลกเปลี่ยน เรียนรู้ในอนุภูมิภาคลุ่มน้ำโขง โครงการพัฒนาเขตเศรษฐกิจพิเศษข้ามพรมแดน เชื่อมโยงเขตเศรษฐกิจในประเทศสมาชิก,ต่อมาเวลา 15.10 น. ที่โรงแรมเชอราตัน ซานย่า รีสอร์ต มณฑลไห่หนาน พล.อ.ประยุทธ์หารือทวิภาคีกับนายหลี่ เค่อ เฉียง นายกรัฐมนตรีสาธารณรัฐประชาชนจีน โดย พล.อ.ประยุทธ์กล่าวภายหลังหารือว่า ได้พูดคุยกันถึงประเด็นการสร้างรถไฟความเร็วสูง ได้ข้อยุติในหลักการแล้วว่าไทยจะลงทุนดำเนินการเองทุกขั้นตอน แต่จ้างจีนให้สร้างรถไฟให้ โดยไม่มีการให้สัมปทานหรือร่วมทุนใดกับจีน เนื่องจากไทยพิจารณาแล้วว่ามีศักยภาพการสร้างรถไฟความเร็วสูงในระยะทาง 250 กิโลเมตรจากกรุงเทพฯ-นครราชสีมาได้ หากไม่ทำช่วงนี้จะเกิดขึ้นไม่ได้แน่นอน ตามกติกาเดือน ก.ค.จะดำเนินการได้ และขอให้เชื่อมั่นว่าจะทำอย่างรอบคอบ ไม่ให้ไทยเสียประโยชน์และตนไม่มีผลประโยชน์ใดจากเรื่องนี้ และอย่านำประเด็นเรื่องราคามาขัดแย้งกัน,เมื่อเวลา 16.00 น. ที่กระทรวงยุติธรรม (ยธ.) พล.อ.ไพบูลย์ คุ้มฉายา รมว.ยุติธรรม ในฐานะประธานศูนย์อำนวยการต่อต้านการทุจริตแห่งชาติ (ศอตช.) พร้อมด้วยนายประยงค์ ปรียาจิตต์ เลขาธิการคณะกรรมการป้องกันและปราบปรามการทุจริตในภาครัฐ (ป.ป.ท.) นายพิศิษฐ์ ลีลาวชิโรภาส ผู้ว่าการสำนักการตรวจเงินแผ่นดิน (สตง.) และนายยงยุทธ์ มะลิทอง รองเลขาธิการคณะกรรมการป้องกันและปราบปรามการทุจริตแห่งชาติ (ป.ป.ช.) ร่วมกันแถลงผลสอบโครงการอุทยานราชภักดิ์ โดยมีนายจตุพร พรหมพันธุ์ ประธาน นปช. ร่วมฟังแถลงด้วย นายพิศิษฐ์กล่าวว่า สตง.ได้ตรวจสอบประเด็นการจัดซื้อจัดจ้างแบบครบวงจร ใน 5 ประเด็น 1.เงินบริจาค 2.การจัดซื้อจัดจ้าง 3.เนื้องาน 4.การหักหัวคิวหรือไม่ และ 5.เงินบริหารจัดการกองทุนอย่างไร ตัวเลขทั้งหมดรับผ่านบัญชี 733 ล้านบาท รวมดอกเบี้ย เบิกจ่ายไปแล้ว 458 ล้านบาท มียอดเงินคงเหลือ 140 ล้านบาทเศษ งบประมาณกลาง 63 ล้านบาทของโครงการก่อสร้างอุทยานฯ ส่วนอีก 9 ล้านบาท ยังไม่ได้นำไปใช้ ส่วนกรณีที่ระบุว่าซื้อต้นไม้แพงเกินจริง ตรวจสอบไม่พบ มีแต่ผู้บริจาค,ผู้ว่าการ สตง.กล่าวต่อว่า ส่วนการตรวจสอบจัดซื้อจัดจ้างใน 2 สัญญา ไม่พบว่ามีการกระทำผิดระเบียบราชการ และเนื้องานหรือเนื้อโลหะอยู่ในเกณฑ์ที่น่าพอใจ 95 เปอร์เซ็นต์ขึ้นไป ไม่มีข้อสังเกตอะไรในประเด็นนี้ ส่วนวัสดุจากตัวองค์พระนำเข้าจากต่างประเทศ มีเอกสารการนำเข้าอย่างถูกต้อง ราคากลางก็ยังเป็นไปตามท้องตลาด ยืนยันว่าไม่มีข้อสงสัย ทั้งนี้ การหักค่าหัวคิวทั้งจากหลักฐานทางการเงินและสอบปากคำของ 5 โรงหล่อ ที่มีค่าใช้จ่ายเป็นค่าที่ปรึกษาเพื่อให้ได้งานนั้น ข้อเท็จจริงตรงกันว่า จ่ายค่าจ้างให้เซียนอุ๊ หรือนายวัชรพงศ์ ระดมสิทธิภัฒน์ 7 เปอร์เซ็นต์ ในฐานะที่ปรึกษาของ 5 โรงหล่อ 20 ล้านบาท เป็นเช็ค 5 ฉบับ มีตัวเลขลดหลั่นกันไป นอกจากนี้ ยังได้เป็นที่ปรึกษาจากงบประมาณในการสร้างองค์พระ 70 ล้านบาท เหลือเพียงองค์ละ 45 ล้านบาท หลังจากนั้น เซียนอุ๊ได้บริจาคเงิน 20 ล้านบาท ให้มูลนิธิอุทยานราชภักดิ์ในพระราชูปถัมภ์ฯ ขณะนี้มูลนิธิสวัสดิการอุทยานราชภักดิ์มีเงินในบัญชี 108 ล้านบาท ยังไม่มีค่าใช้จ่ายใดๆ สตง.ได้ตรวจสอบภาพรวมไม่มีการตกแต่งบัญชี ยืนยันไม่มีการทุจริต ที่เอาเงินบริจาคมาคืนหน่วยงานราชการ เป็นการบริจาคด้วยความสมัครใจ เอกชนจึงไม่ผิด,จากนั้นนายจตุพรได้ลุกขึ้นถาม พล.อ.ไพบูลย์ว่าทำข้อสอบรั่วหรือไม่ ผู้ว่าการ สตง.ชี้แจงกลับว่า ที่ผ่านมาได้ชี้แจงสื่อมวลชน ไปพบ พล.อ.ดุดมเดช ไปหาข้อมูลให้ครบถ้วน แต่ไม่ได้ไปรายงาน สังคมจะเข้าใจอย่างไรก็แล้วแต่ ขณะที่ พล.อ.ไพบูลย์ กล่าวเสริมว่า พล.อ.อุดมเดชยืนยันมาตลอดว่าไม่ผิด และเคยต่อว่าตนด้วยซ้ำ ไม่เข้าใจว่าคำถามของนายจตุพรต้องการสื่ออะไร จากที่ พล.อ.อุดมเดช ยอมรับว่าพลาด เมื่อตรวจสอบแล้วไม่มีเจตนา แต่ผู้สื่อข่าวซักถาม จึงหลุดคำว่าหัวคิวออกไป โดยไม่เข้าใจเนื้อหาและวิธีการ ส่วนเรื่องเซียนอุ๊ก็ส่งให้ ป.ป.ท.ตรวจสอบขอขอบคุณนายจตุพรที่ห่วงใย บ้านเมือง หากมีข้อมูลอะไรก็ส่งมา การตรวจสอบเรื่องนี้ยังไม่เสร็จ ยังมีหน่วยงานรัฐตรวจสอบประเด็นอื่นๆต่อไปอีก ทั้งนี้ ระหว่างการแถลงข่าวถ่ายทอดสด พล.อ.อุดมเดชพยายามติดต่อทีมงาน พล.อ.ไพบูลย์และผู้สื่อข่าวเพื่อขอโฟนอิน ชี้แจงประเด็นที่นายจตุพรกล่าวพาดพิงแต่ก็ไม่ได้โฟนอิน,เมื่อเวลา 19.30 น. พล.อ.อุดมเดช สีตบุตร รมช.กลาโหม กล่าวว่า สิ่งที่ พล.อ.ไพบูลย์ คุ้มฉายา รมว.ยุติธรรม พูดว่าตนเคยยอมรับเรื่องค่าหัวคิว ตนไม่เคยยอมรับ ครั้งแรกที่ทำเนียบฯมีสื่อมวลชนสอบถามก่อนเข้าประชุม ครม. มีเวลาน้อยจึงตอบสั้นๆว่าอาจจะมีความจริงบางส่วน คำนี้อาจพลาดไปหน่อย แต่อธิบายเพิ่มเติมว่า เป็นเรื่องบริษัทเอกชนไปหาคนที่มีประสบการณ์โรงหล่อ หลังจากนั้นมีการจ่ายค่าปรึกษาหารือกัน สำนักงานตรวจเงินแผ่นดิน (สตง.) เรียกว่าค่าตอบแทนที่ปรึกษา อยากถาม พล.อ.ไพบูลย์ว่า ไปเอาเทปมาดูว่าตนยอมรับอะไร เพียงแต่พลาดไปนิดหนึ่งว่ามีความจริงบางส่วน ตนรังเกียจคำว่าหักหัวคิวมาก ยังงมงายอยู่ในคำเดิม ไม่ยอมฟังอะไร จะด้วยอะไรหรือไม่ ตนไม่แน่ใจ สตง.เป็นองค์กรมาตรฐาน เมื่อตรวจสอบแล้วไม่พบความผิด ไม่มีก็ต้องไม่มี ยังจะเอาอะไรอีก แปลกใจเมื่อแถลงแล้วทำไมยังไม่จบ หรือว่าไม่ตรงใจก็ไม่ทราบ ตนรักและเคารพทุกคน พล.อ.ไพบูลย์ก็ดีกับตนในเรื่องทั่วไป เจอกันคุยกัน ไม่มีอะไรกับใคร ความจริงเป็นอย่างไรขอให้ฟังบ้าง เรื่องไม่เป็นเรื่องพยายามทำให้เป็นเรื่อง ถ้ายังปรักปรำกันอีกอาจจะฟ้องดำเนินคดีคนกล่าวให้ร้าย วันที่ 24 มี.ค. เวลา 08.30 น.จะชี้แจงสื่ออีกครั้งและตอบคำถามกับทุกประเด็น
วิษณุ พอใจรับได้ คสช.-กรธ.พบกันครึ่งทาง ปรับแก้สรรหา 200 ส.ว.-เลือกไขว้อีก 50 คน บิ๊กป้อม โต้ ส.ว.สรรหาไม่ใช่ประชาธิปไตยครึ่งใบ 
ข่าวหน้า1,ปฏิรูปประเทศ,ส.ว.สรรหา,เสนอรายชื่อนายกฯ,เลือกตั้ง 2560,แก้ไขร่างรัฐธรรมนูญ,บัตรเลือกตั้ง 2 ใบ,ทุจริตเลือกตั้ง,ผบ.เหล่าทัพ,อำนาจ ส.ว.,หลี่ เค่อ เฉียง,สร้างรถไฟความเร็วสูง,คดีอุทยานราชภักดิ์,โครงการอุทยานราชภักดิ์,เงินบริจาค,หักค่าหัวคิว,ข่าว,ข่าวการเมือง